Investičná stratégia Union poisťovne, a. s.

Investičná stratégia Union poisťovne (jej stručný popis v zmysle § 64 ods. 4 zákona č.39/2015 Z.z. o poisťovníctve) je podkladom pre investovanie prostriedkov životných a neživotných technických rezerv Union poisťovne (ďalej aj „Union“) okrem prostriedkov investovaných v mene poistených v rámci investičného životného poistenia. Zohľadňuje požiadavky klientov (poistníkov aj príjemcov poistných plnení), Národnej banky Slovenska, akcionárov, zvažuje rizikovosť, ziskovosť, bezpečnosť a likviditu potenciálnych investícií.

Z dlhodobého hľadiska je cieľom Union poisťovne investovať tak, aby portfólio finančných investícií bolo bezpečné, likvidné, s primeraným rizikom a ziskové. Hlavným faktorom ovplyvňujúcim portfólio finančných investícií je charakter a štruktúra záväzkov voči poisteným. Investičná stratégia ďalej obsahuje informácie, aké cenné papiere a nástroje peňažného trhu sa budú obstarávať z prostriedkov technických rezerv vrátane možného odvetvového alebo teritoriálneho členenia investícií (viď. tabuľka nižšie).



Pri plnení investičnej stratégie Union vychádza predovšetkým z aktuálnych ALM analýz (analýzy riadenia aktív a pasív, v rámci ktorej sa zisťuje súlad ich peňažných tokov, splatnosti a výnosovosti), ktoré sa vykonávajú spravidla na štvrťročnej báze, aby lepšie predchádzala riziku nesúladu peňažných tokov, či už skutočných alebo očakávaných. Na základe výsledkov analýzy ALM sa Union snaží zameriavať na také aktíva a s takou duráciou, aby nesúlad medzi aktívami a pasívami bol minimálny, a teda párovanie aktív a pasív bolo čo najoptimálnejšie.

Investičná stratégia Union stanovuje limity pre pevne úročené aktíva a podielové fondy (mimo Unit-linked fondov) a je postavená na týchto základných princípoch:

* Union investuje len do nástrojov peňažného a kapitálového trhu, ktorých riziko vie identifikovať, merať, monitorovať, riadiť a reportovať. Pri tom taktiež Union prihliada na potreby solventnosti, rizikový profil, limity a iné obmedzenia a taktiež na svoju celkovú obchodnú stratégiu.
* Pri investovaní sa zameriava na transparentnosť, stabilitu a udržateľnosť finančného sektora, na spoločenskú zodpovednosť a udržateľný dlhodobý rozvoj (ESG kritéria), a teda každá investícia je posudzovaná z hľadiska jej vplyvu na životné prostredie, z hľadiska spoločenskej zodpovednosti a z hľadiska podnikovej kultúry.
* Dôležitým a neodmysliteľným princípom investičného procesu je ekonomické posúdenie investície z hľadiska rizika a výnosu.
* Likvidita aktív je tiež pravidelne sledovaná a vyhodnocovaná (štvrťročne, mesačne, prípadne častejšie v závislosti od zloženia portfólia).
* Minimálna požadovaná výnosovosť budúcich investícií sa odvíja od parametrov existujúceho portfólia aktív v porovnaní s parametrami záväzkov voči poisteným.

Investičná stratégia, a teda aj strategická štruktúra aktív Unionu sa aktualizuje minimálne raz ročne a reflektuje obchodný plán Unionu, jeho zmeny, zohľadňuje všetky obmedzenia, ktoré sa týkajú limitov na protistranu, likvidity, solventnosti, ratingu a rizikového profilu, atď.

Investičnú stratégiu Unionu schvaľuje Výbor pre investície a riadenie rizík, Výbor pre audit a riadenie rizík a materská spoločnosť Achmea.

Limity na protistrany sú stanovené ako určité % na protistranu z celkového objemu investícií, aby bola zabezpečená dostatočná diverzifikácia investičného portfólia, kde hlavnú úlohu zohráva rating protistrany (platí, že čím lepší rating, tým vyšší limit na protistranu/emitenta). Investičná stratégia povoľuje aj výnimky, no tie sú schvaľované samostatne na každú investíciu, okrem investícií do vládnych dlhopisov Slovenskej republiky.